b'\n_START_ARTICLE_\nJanko Lavrin\n_START_SECTION_\n\xc5\xbdivljenjepis\n_START_PARAGRAPH_\nRodil se je v Krupi kme\xc4\x8dkima star\xc5\xa1ema, ki sta umrla za jetiko, ko je bilo Janku komaj \xc5\xa1tiri leta. \xc5\xbdivel je pri sorodnikih in najprej obiskoval osnovno \xc5\xa1olo v Semi\xc4\x8du, nadaljeval gimnazijo v Novem mestu, potem pa nadaljeval \xc5\xa1olanje v Pragi in Su\xc5\xa1aku - (danes Reka). Po kon\xc4\x8danem \xc5\xa1olanju je takoj odpotoval v Sankt Peterburg v Rusijo, kjer je \xc5\xa1tudiral arheologijo in slovansko jezikoslovje. Tu se je spoznal z mnogimi kulturniki carske Rusije. Veliko je pisal, zanimal se je za pisatelja Ibsena, zato je odpotoval za nekaj \xc4\x8dasa na Norve\xc5\xa1ko in se od blizu seznanil z okoljem v katerem je ta ustvarjal. Po vrnitvi v Sankt Peterburg ga je pritegnilo novinarstvo. Postal je sourednik revije Slavjanski mir in pri svojem delu spoznal pisatelja Tolstoja ter Majakovskega. V letu 1912 je pri\xc4\x8del sodelovati z ruskim dnevnikom Novoje vremja, ki ga je poslal ob izbruhu prve svetovne vojne kot vojnega dopisnika na Balkan, tako je dopotoval v Srbijo. V Ni\xc5\xa1u je sre\xc4\x8dal predsednika srbske vlade Nikolo Pa\xc5\xa1i\xc4\x87a in z njim opravil takrat znamenit intervju. Zaradi premo\xc4\x8di napadalca se je srbska vojska morala umikati na jug. Lavrin je spremljal ta umik, preko Kosova, preko Albanije, na gr\xc5\xa1ki otok Krf. Na vsej tej poti je pisal kratke \xc4\x8drtice, ki pa \xc5\xbeal \xc5\xa1e do danes niso objavljene. Po tem voja\xc5\xa1kem pohodu se je vrnil v Sankt Peterburg in veliko pisal vse do izbruha revolucije. Tedaj je odpotoval v Anglijo, kjer se je ustalil v Londonu. Tu je spoznal angle\xc5\xa1ko slikarko Noro Fry in se z njo poro\xc4\x8dil. Na poro\xc4\x8dno potovanje sta od\xc5\xa1la leta 1928 v Slovenijo, kjer je bila Nora tako navdu\xc5\xa1ena nad pokrajno in ljudmi da je neprestano risala, tako je nastal \xc4\x8dudovit ilustrirani dnevnik - Poro\xc4\x8dno potovanje v Slovenijo. Ta dnevnik je v letu 2005 izdala slovenska zalo\xc5\xbeba Vale-Novak. V zakonu sta se jima rodila dva sinova, David in John. David je znan zdravnik in \xc5\xbeivi v ZDA, John je kipar, \xc5\xbeivi pa v Walesu._NEWLINE_Lavrin je bil odli\xc4\x8den prevajalec iz slovanskih in nekaterih drugih jezikov, zato je bil med drugo svetovno vojno zaposlen na radiu BBC v sredi\xc5\xa1\xc4\x8du Londona. Bush House, kjer je bil radio je bil tudi tar\xc4\x8da nem\xc5\xa1kega letalskega napada na London in Lavrin je bil v enem teh napadov ranjen, vendar je pre\xc5\xbeivel in ostal aktiven na mnogih podro\xc4\x8djih kulturnega \xc5\xbeivljenja. Po njegovi zaslugi je v Nottinghamu na univerzi lektorat za sloven\xc5\xa1\xc4\x8dino. Bil je \xc4\x8dastni \xc4\x8dlan Slavisti\xc4\x8dnega dru\xc5\xa1tva Slovenije, prijateljeval in dopisoval si je veliko s profesorjem Antonom Slodnjakom in pesnikom Alojzom Gradnikom._NEWLINE_Po Janku Lavrinu se imenuje Lavrinova diploma, nagrada Dru\xc5\xa1tva slovenskih knji\xc5\xbeevnih prevajalcev.'